**Протокол от проведено обществено обсъждане**

**на Проект на план за управление на поддържан резерват „пясъчната лилия“**

**Народно читалище „Отец Паисий“, гр. Созопол**

Днес 02.04.2015 г., в сградата на Народно читалище „Отец Паисий“, гр. Созопол, се проведе обществено обсъждане на проект на план за управление на поддържан резерват „Пясъчната лилия“.

На обсъждането присъстваха ръководителят на проекта и експерти от екипа за изпълнение на проекта от страна на Изпълнителя консорциум „Стратегическо планиране 2014“, представители на РИОСВ-Бургас, представители на Община Созопол, ДПП „Странджа“, представители на РДГ-Бургас, Канал 0, държавни и местни административни структури, неправителствени организации, граждани и др., съгласно списъка, представен в **Приложение № 1**.

Обсъждането стартира и протече съгласно Програма, приложена в **Приложение № 2**.

**Г-жа** **Елена Георгиева** - Организатор на общественото обсъждане по проекта от страна на консорциум „Стратегическо планиране 2014“ („СП 2014“) откри общественото обсъждане. Тя поздрави всички гости и представи целта на общественото обсъждане. След което даде думата на г-жа Детелина Иванова – ръководител проект от страна на РИОСВ-Бургас, като Възложител.

**Г-жа Детелина Иванова**: представи проекта „Дейности за устойчиво управление на резервати и поддържани резервати в териториалния обхват на РИОСВ-Бургас, поддържащи и възстановителни дейности“, който се реализира по Оперативна програма „Околна среда 2007-2013“, както и една от най-съществените дейности от него – изработване на за управление на резервати и поддържани резервати на територията на РИОСВ-Бургас. Проектът е стартирал през юли 2012 г. и всички дейности по него ще приключат в края на юли 2015 г.. Някои от дейностите вече са приключили, други са текущи. Проектът е на стойност 1 464 750 лв. Териториално обхваща територията на единайсетте резервата в обхвата на територията, контролирана от РИОСВ-Бургас. Това са: община Котел – поддържан резерват „Ардачлъка“, резерват „Орлицата“; община Малко Търново – резервати „Узунбуджак“, „Витаново“ и „Средока“; община Царево – резервати „Силкосия“ и „Тисовица“; поддържан резерват „Вельов вир“ и резерват „Ропотамо“ – в община Приморско, поддържан резерват „Пясъчната лилия“ и част от резерват „Ропотамо“ – община Созопол и поддържан резерват „Атанасовско езеро“ в град Бургас. Други дейности, които са по проекта, някои от които са изпълнени, са – маркиране границите на всички резервати, обозначаване на пътеките за посетители с туристическа инфраструктура, маркиране на информационни и указателни табели. Маркирането на границите е приключила дейност през 2014 г. През тази година, 2015 г. ще се реализира маркирането на пътеките за посетители. Друга дейност е изработването на информационно-образователен филм за резерват „Ропотамо“. Той е изработен с продължителност 30 минути на български език, със субтитри на английски език и кратък вариант – 15 минути. Филмът ще бъде излъчен по някои телевизии, „Канал 0“. Краткият вариант е предназначен за презентиране пред ученици, в посетителския център на резерват „Ропотамо“. Извършен е ремонт на укритието за наблюдение на птици в поддържан резерват „Атанасовско езеро“. Частичен ремонт ще бъде извършен и на посетителския център в резерват „Ропотамо“. Предстои да бъде оборудвана лаборатория на укритието за наблюдение на птици.

Г-жа Иванова представи на кратко и как е протекла процедурата по избор на изпълнител за изготвянето на плановете за управление. В резултат на което за Изпълнител е избран консорциум „Стратегическо планиране 2014“, с водещ партньор „П-Юнайтед“ ООД. След представянето на проекта, г-жа Иванова даде думата на г-н Петров, ръководител проект от страна на Изпълнителя консорциум „Стратегическо планиране 2014“ да представи проекта на план за управление на поддържан резерват „Пясъчната лилия“.

**Г-н Петър Петров** приветства присъстващите на обсъждането и представи на кратко как е протекла процедурата по организиране на общественото обсъждане, съгласно изискванията на Наредба за разработване на планове за управление на защитени територии (изм. и доп. ДВ бр. 55 от 20 юли 2012 г.). в **Приложение № 5** е представена справка от изпратените писма-покани за общественото обсъждане, както и от обявите за обсъждането, поставени на видно място в Община Созопол и публикувани в местни и централни средства за масово осведомяване. В **Приложение № 6** е представен снимков материал от обсъждането.

**Г-н Петър Петров** изнесе презентация, с която представиПроекта на план за управление на поддържан резерват „Пясъчната лилия“, както и извършената работа и постигнатите резултати при изготвянето на Плана. Презентацията е дадена в **Приложение № 3**.

След изнасянето на презентацията, г-жа Елена Георгиева обяви началото на времето за дискусия и покани присъстващите на обсъждането да зададат своите въпроси и изкажат мнения и предложения. В **Приложение № 4** е представена справка с отразените/неотразените бележки и препоръки и копие от получените становища.

**Дискусия:**

**Г-жа Мадлен Вълчева, Началник отдел „Екология“, община Созопол:**„Тъй като съм запозната с част от проблемите, чисто служебно, по отношение на промяната на оградата около поддържания резерват, искам да попитам по кой член и кой закон ще се смени, защото до сега имаше проблем с това, че РИОСВ-Бургас не може да промени оградата, как ще стане това? Понеже виждам, че ви е заложено в мерките, за да се подпомогне охраната на резервата, имате ли ясната представа, или още не сте мислили?

**Г-жа Детелина Иванова:** *„*Както знаете, в рамките на проекта имахме такава дейност, за подмяна на цялата ограда. Оказа се, че нормативно няма как да стане. Това обаче не означава, че не можем да пробваме отново и да дадем друг вариант, който да не бъде възприет като строителство. Ще се търсят други възможности, тъй като всички знаем, че разградим ли резервата, опазването на пясъчната лилия не е възможно.“

**Г-жа Мадлен Вълчева:** „Това е сигурно, и аз във ваша подкрепа го казвам, но виждате, че по закон има проблем. Може би даже, ако е необходимо, да се направи едно допълнение към законодателството, за видово разнообразие, за защитени територии, и това изречение да гарантира свободно монтиране на огради, тъй като естествено, че целта е да се опази резервата.“

**Г-н Петър Петров:** *„*В случая Закона за защитените територии ни позволява да го включим като една от дейностите за поддържане на вида, тъй като е поддържан резерват. Тези планове за управление помагат да подобрим охраната на резервата. От гледна точка на строителство и разрешение, там вече нещата са други.“

**Г-жа Мадлен Вълчева:** „Трябва да има възможност тези неща да се изпълняват веднага, без да бъдат спирани от други закони, тъй като е проблем, който не стои само за тази територия.“

**Г-жа Детелина Иванова:** *„*Случаят беше стопиран заради Закона за устройство на Черноморското крайбрежие, тъй като се намира в пясъчни дюни. Търсим изключение, на което да се базираме. Ще търсим вариант, в който да не бъде възприет като строителство и така да го реализираме. Дали ще намерим такъв вариант все още не е ясно.“

**Г-жа Мадлен Вълчева:** „За това казвам, че може РИОСВ-те да си направят като проектопредложение, просто трябва едно-две изречения да се допълни законът, нищо повече. Ще е от полза на всички.“

**Г-жа Детелина Иванова:** *„*Има изключение за военни обекти, там бяха включени и обекти за защита на природата, аз лично смятах, че ще може там, да попаднем в това изключение, но не получихме категоричен отговор. Главният архитект отказа да ни даде разрешение, тоест не попадаме в тези изключения.“

**Г-жа Мадлен Вълчева:** „Ще си поискате текст, който да не подлежи на коментари, просто точно, ясно вписан, за да може нито МРР да избяга от ситуация, когато е нужно, нито местните власти. Тук става дума за охрана на природата, която е на всички и единствената цел е нещо да остане в полза, но то може да остане само, ако на време е предприето нещо. Може да поискате и ако трябва ние ще ви подкрепим, то е проектопредложение, не е кой знае какво. Особено за резерватите, тези, които са държавна собственост. Смятам, че не може да има възражения.“

**Г-жа Елена Георгиева:** *„*Благодаря Ви много за предложението, други въпроси и предложения?“

**Г-н Иван Камбуров, Дирекция на природен парк „Странджа“:** „До колкото сме имали ние подобен тип въпроси, някакъв опит, поне в нашата представа като експерти, които не са точно в строителния бранш, е че в ЗУТ не е напълно изчерпателно определено какво се разбира под „ограда“ или „ограждение“ или ако се разбира такъв тип строителство, което да е с фундамент, вероятно ще се попада тук в тази клауза, която коментирахме. Но ако се напише в проекта „преграда“, например, тъй като в ЗУТ няма изрично определено какво точно е „ограда“, може чисто езиково да се постигне целта, която се търси, без да се влиза в разпоредбите, свързани с това, че всеки имот или ограда трябва да се подчиняват на тези разпоредби. За мен обаче съществува още едно затруднение, свързано пък с този специализирания закон, а именно закона за защитените територии, който също има едно особено отношение, забранява ограждането на имотите в защитени територии, чл. 10, мисля че беше. От тази гледна точка, може би вероятно ще бъде да се премине към едно добро обозначаване на имота, с множество табели и някакви елементи, които да свързват отделните елементи, без това да се нарича ограда. Всъщност ние знаем, че не можем да ограничим достъпа при грубо желание за влизане от страна на някой нарушител. По-скоро да покажем къде са границите, за да знаят тези, които не са запознати с това, че съществува такъв резерват, какъв е неговият режим, тези точки, тези обозначителни, да бъдат достатъчно гъсто, с някакви декоративна между тях свръзка. Вероятно това би могло да свърши част от работата.?

**Г-жа Елена Георгиева:** *„*Благодаря Ви много за предложението, други въпроси и предложения?“

**Г-жа Мадлен Вълчева:** „Табелите са необходимост, определено, за получаване на информация. Те за това са и измислени, но като се замисля колко трябва да са много на брой, че да изпълняват функцията, която се търси.“

**Г-н Иван Камбуров**: „Ние имаме сходен проблем, може би колегите са запознати – устието на река Велека, опитваме да препятстваме достъпа на туристи до самата пясъчна дюна. И там беше решено с нещо като подвижни греди.“

**Г-жа Детелина Иванова:** „Това беше моето решение, след дълги и продължителни сигнали, ежедневни, за паркиране на автомобили но устието на реката, влизане с автомобилите си и направо под дърветата, на сянка и от години не можехме да го ограничим. Аз им предложих да сложим колчетата за маркиране, когато не е горски фонд. Те ги сложиха на половин метър. Всъщност то не е ограда, но бяха толкова нагъсто, че реално автомобилите не могат да минат между тях и така за последния летен сезон успяхме да ограничим проблема. По същия начин на Силистар правихме с колчета, там преди реката. Нямаше по друг начин. Макар че не е много естетично по този начин да бъде направено, но все пак е някакъв вариант.“

**Г-н Кирил Василев, експерт Флора от консорциум „СП 2014“:** „Това, което се сещам е, че има в някои територии, в Централен Балкан съм забелязал, че срещу бъгитата има едни метални съоръжения, по пътя за Ботев, които са като забити, стърчащи, така че автомобили да не минават, но ако и вътре се направят пътеки, например, по които да се минава по границите на резервата, която да има някаква ширина от 20-30 cm, която да не ограничава изобщо границите на резервата с такива метални, които са на пясъка. По този начин ще можете да избегнете всякаква форма на огради. Аз това съм го наблюдавал отдолу до Ботев, където имаше ерозия, когато слизахме, значи това е направено от парка с такива просеки, наредени са такива неща и хем ерозията е решена, хем и този проблем.“

**Г-жа Румяна Мечева, Ключов експерт Фауна от консорциум „СП 2014“:** „Все пак е по средата на плажа, има деца, може просто някой да реши, че има красиво цвете и да влезе, необходимо е ограждение.“

**Г-н Иван Камбуров:** „Дали някой от колегите знае за това евентуално заустване на отпадъчни води, което предполагаме, има ли такъв източник, в южния участък, този, който се намира южно от ресторанта? Там има тип растителност, която вероятно е свързана със замърсяване?“

**Г-жа Мадлен Вълчева:** „Там в момента не виждам какво да работи. Хората на около вече 20 години сигурно станаха, отправят възражения към съда, защото по-голямата част са частни имоти, там се съдиха и така нататък, и аз не виждам какво работи там реално в момента, ако правилно Ви разбирам за кой участък говорите.“

**Г-н Борис Асьов:** *„*Ресторантът работи, но аз не съм сигурен дали това е проблем от отпадъчни води. По-скоро съм склонен да мисля, че това е от поливането на зелените площи, които са към ресторанта и просмукването към пясъчните участъци.“

**Г-жа Мадлен Вълчева:** „Абсолютно е възможно. Освен това те навремето нали са привързвани там към пречиствателна станция. Колко работи, друга тема. Но дори да не работи, колекторът би трябвало да отвежда до там водата, чисто технически, тоест не би трябвало да излиза там, освен ако има спукана тръба.“

**Г-н Борис Асьов:** *„*По-скоро съм склонен да мисля, че е от просмукване.“

**Г-жа Мадлен Вълчева:** По принцип проблемът се решава генерално с изграждането на канална помпена станция, още две остават за Созопол, едната – на Каваци, още две помпени станции имаме да правим, които с блъскатели и колектори довеждат до тази, която в момента... Така че въпросът с територията за отпадъчни води е решен. За нас си е проблем и сме го решили, поне идейно. Тук имаше едни идеи първоначално тези отпадъчни води – една част да отидат към Дюни, към пречиствателна станция, разглеждали сме между другото доста много варианти, защото зоната е голяма и инвестиционни намерения са правени и в тази връзка сме ги коментирали. Мисля, че намерихме правилното решение. Цялата територия да се пречисти по този начин. Това е голям проблем, отпадъчните води.”

**Г-н Петър Петров:** „Да изясня спорния въпрос с оградата и да дообясня какво точно имаме в предвид. Че все пак приетият план за управление има стойност като задължаващ документ, ще трябва да го направят и да се приеме ограждението.“

**Г-жа Детелина Иванова:** „Декоративна дървена ограда, обаче ни казаха, че вятърът щяло да я духне или да я засипе пясъкът. Не ставало с такива дървени елементи, трябва да е с бетонови колчета или метални. Метални – ще бъдат откраднати. Всъщност минаха бетонените колчета с мрежата, които сега са там.“

**Г-н Йордан Янков, експерт Фауна от консорциум „СП 2014“:** „Дървени, дървени трябва да са коловете, независимо от това, че ще гние, те ще се подменят на няколко години. Това е единственият вариант, който ЗУТ може да приеме. Плюс това има съвременни методи за обработване на дървесината, така че да стане по-малко податлива на гниене.“

**Г-н П. Петров:**„Благодаря ви много за въпросите. Други въпроси има ли? Ако нямате други въпроси, благодарим ви за отделеното време, коментарите бяха полезни и ще бъдат включени при изработването на окончателния вариант на ПУ.“

След приключване на дискусията и допълнителното изясняване на конкретни казуси, г-жа Елена Георгиева закри общественото обсъждане на Проект на план за управление на поддържан резерват „Пясъчната лилия“.

**Протоколчик:**

Елена Георгиева, консорциум „СП 2014“